b'\n_START_ARTICLE_\nBaltasis gandras\n_START_SECTION_\nPaplitimas pasaulyje\n_START_PARAGRAPH_\nArealo vakaruose paplit\xc4\x99s nuo Jutlandijos, Suomijos \xc4\xaflankos \xc5\xa1iaur\xc4\x97je iki \xc5\xa0iaur\xc4\x97s Afrikos, Artim\xc5\xb3j\xc5\xb3 Ryt\xc5\xb3 pietuose ir iki Ukrainos, U\xc5\xbekaukaz\xc4\x97s rytuose. Kita yra Vidurin\xc4\x97je Azijoje. Europos \xc5\xbeemyne did\xc5\xbeiausios balt\xc5\xb3j\xc5\xb3 gandr\xc5\xb3 populiacijos gyvena Lenkijoje, Ukrainoje, Ispanijoje, Baltarusijoje, Latvijoje ir Lietuvoje._NEWLINE_\xc5\xbdiemoja Afrikoje, Indijoje.\n_START_SECTION_\nBaltieji gandrai Lietuvoje\n_START_PARAGRAPH_\nLietuvoje labai da\xc5\xbena r\xc5\xab\xc5\xa1is ir j\xc5\xb3 populiacija yra tikrai didel\xc4\x97 \xe2\x80\x93 priskai\xc4\x8diuojama apie 20 t\xc5\xabkstan\xc4\x8di\xc5\xb3 perin\xc4\x8di\xc5\xb3 por\xc5\xb3 (2016 m. duomenys), ir pagal tankum\xc4\x85 bene vienintel\xc4\x97 tokia visoje Europoje. Pavyzd\xc5\xbeiui, pagal paskelbtas 1994\xe2\x80\x932010 m. balt\xc5\xb3j\xc5\xb3 gandr\xc5\xb3 populiacijos studijas, Lietuva sudaro tik 1,1\xc2\xa0% j\xc5\xb3 gyvenamos teritorijos, bet joje peri apie 8,4\xc2\xa0% pasaulin\xc4\x97s balt\xc5\xb3j\xc5\xb3 gandr\xc5\xb3 populiacijos. Baltieji gandrai aptinkami visoje \xc5\xa1alies teritorijoje, bet gausiausiai \xe2\x80\x93 Suvalkijoje bei Lietuvos pamaryje.\n_START_SECTION_\nMigracija\n_START_PARAGRAPH_\nI\xc5\xa1 \xc5\xbeiemojimo viet\xc5\xb3 baltieji gandrai \xc4\xaf Lietuv\xc4\x85 parskrenda apie kovo 25 d., tod\xc4\x97l t\xc4\x85 dien\xc4\x85 senov\xc4\x97s lietuviai vadindavo \xe2\x80\x9eBlovie\xc5\xa1\xc4\x8diais\xe2\x80\x9c ir buvo \xc5\xa1ven\xc4\x8diama kaip Gandro sugr\xc4\xaf\xc5\xbetuvi\xc5\xb3 diena._NEWLINE_Nors baltieji gandrai \xc5\xbeiemavie\xc4\x8di\xc5\xb3 link pradeda keliauti jau nuo rugpj\xc5\xab\xc4\x8dio vidurio, bet rugpj\xc5\xab\xc4\x8dio 24-oji, \xc5\xa0ventojo Baltramiejaus diena, Lietuvoje tradici\xc5\xa1kai laikoma gandr\xc5\xb3 palydomis. \xc4\xae rugpj\xc5\xab\xc4\x8dio m\xc4\x97nesio pabaig\xc4\x85 j\xc5\xb3 beveik nebelieka._NEWLINE_Lietuvoje perintys baltieji gandrai \xc5\xbeiemoti paprastai lekia vadinamuoju rytiniu keliu \xe2\x80\x93 tiesiai \xc4\xaf pietus, aplenkdami Karpat\xc5\xb3 kalnus pro Ukrain\xc4\x85 pasiekia Bulgarij\xc4\x85. Maisto \xc4\x8dia gausu, tad jie kelioms dienoms apsistoja pails\xc4\x97ti. Po to skrenda per Turkij\xc4\x85 iki Sinajaus pusiasalio, kur dar syk\xc4\xaf ilsisi. Afrikoje jie keliauja Nilo sl\xc4\x97niu, kol pasiekia Viktorijos ir Tanganikos e\xc5\xbeerus. Kai kurie \xc4\x8dia ir lieka \xc5\xbeiemoti, o kiti skrenda dar toliau ir pasiekia net Piet\xc5\xb3 Afrikos Respublik\xc4\x85. Tokia kelion\xc4\x97 trunka 2-3 m\xc4\x97nesius. Taip baltieji gandrai \xc4\xafveikia ma\xc5\xbeiausiai 8\xe2\x80\x9310 t\xc5\xabkstan\xc4\x8dius kilometr\xc5\xb3._NEWLINE_Dauguma Lietuvoje \xc5\xbeieduot\xc5\xb3 gandr\xc5\xb3 \xc5\xbeiemoja Ryt\xc5\xb3 Afrikoje nuo Ugandos iki \xc5\xbeemyno piet\xc5\xb3.\n_START_SECTION_\nI\xc5\xa1vaizda\n_START_PARAGRAPH_\nTai didelis, ilgu snapu, ilgomis kojomis, ilgu kaklu pauk\xc5\xa1tis. Baltojo gandro k\xc5\xabno ilgis 100\xe2\x80\x93125\xc2\xa0cm, atstumas tarp i\xc5\xa1sk\xc4\x97st\xc5\xb3 sparnugali\xc5\xb3 155\xe2\x80\x93217\xc2\xa0cm, svoris 2,3\xe2\x80\x934,5\xc2\xa0kg. _NEWLINE_Visas k\xc5\xabnas baltas, tik sparnai juodi. Snapas ir kojos raudonos. Pasmakr\xc4\x97 neplunksnuota ir raudona. Jaunikli\xc5\xb3 sparnai juodi, rusvo atspalvio. Snapas ir kojos tamsiai rudos, bet po dviej\xc5\xb3 savai\xc4\x8di\xc5\xb3 pasirodo ir antrasis p\xc5\xabkinis apdaras.\n_START_SECTION_\nBiotopas\n_START_PARAGRAPH_\nBaltasis gandras\xc2\xa0\xe2\x80\x93 agrarinio kra\xc5\xa1tovaizd\xc5\xbeio pauk\xc5\xa1tis, \xc4\xafsikuriantis \xc5\xbemoni\xc5\xb3 kaimynyst\xc4\x97je netoli pelk\xc4\x97t\xc5\xb3 viet\xc5\xb3 ir vandens telkini\xc5\xb3.\n_START_SECTION_\nGandralizd\xc5\xbeiai\n_START_PARAGRAPH_\nBaltieji gandrai peri ant pastat\xc5\xb3 stog\xc5\xb3, med\xc5\xbeiuose, ant elektros perdavimo linijos stulp\xc5\xb3, vandentiekio bok\xc5\xa1t\xc5\xb3. Gandrams \xc4\xafsikurti da\xc5\xbeniausiai padeda \xc5\xbemon\xc4\x97s, \xc4\xafkeldami lizd\xc5\xb3 pagrindus. Patys gandrai susine\xc5\xa1a gana dideles \xc5\xa1akas, v\xc4\x97liau ant j\xc5\xb3 krauna vel\xc4\x97n\xc4\x85, \xc5\xa1ieno gumulus, saus\xc4\x85 m\xc4\x97\xc5\xa1l\xc4\x85 ir kt. Lizd\xc4\x85 stato nuolat, net ir kai jaunikliai auga. Gyvendami tuose pa\xc4\x8diuose lizduose ir visaip juos taisydami, sukrauna gana didel\xc4\xaf statin\xc4\xaf, kuris neretai per gandr\xc5\xb3 pe\xc5\xa1tynes ir stiprius v\xc4\x97jus nuken\xc4\x8dia. Tame pa\xc4\x8diame lizde peri daug met\xc5\xb3.\n_START_SECTION_\nPer\xc4\x97jimas\n_START_PARAGRAPH_\nBaland\xc5\xbeio pabaigoje ar gegu\xc5\xbe\xc4\x97s m\xc4\x97nes\xc4\xaf gandralizdyje deda 1\xe2\x80\x937, vidutini\xc5\xa1kai 4 matinius, baltus kiau\xc5\xa1inius. Kiau\xc5\xa1iniai 71,3\xe2\x80\x9351,5 mm dyd\xc5\xbeio ir 115 g svorio. Pakaitomis peri patel\xc4\x97 ir patinas 31\xe2\x80\x9334 dienas. I\xc5\xa1sirit\xc4\x99 gandriukai maitinami abiej\xc5\xb3 t\xc4\x97v\xc5\xb3. Lizd\xc4\x85 palieka po 58\xe2\x80\x9364 dien\xc5\xb3, bet dar apie dvi savaites skraido su t\xc4\x97vais. Per metus i\xc5\xa1veda vien\xc4\x85 gandriuk\xc5\xb3 vad\xc4\x85.\n_START_SECTION_\nElgsena\n_START_PARAGRAPH_\nAktyv\xc5\xabs dien\xc4\x85. Skrenda i\xc5\xa1ties\xc4\x99s kakl\xc4\x85 ir toli u\xc5\xbepakalin i\xc5\xa1ties\xc4\x99s kojas, pakaitomis plasnoja ir sklend\xc5\xbeia. M\xc4\x97gsta sklandyti auk\xc5\xa1tai padang\xc4\x97je. Traukia netvarkingu b\xc5\xabriu. Balsas beveik negirdimas. Susijaudin\xc4\x99 suaug\xc4\x99 gandrai stov\xc4\x97dami ar tup\xc4\x97dami lizde u\xc5\xbevert\xc4\x99 galv\xc4\x85 kalena snapu. Prie\xc5\xa1 u\xc5\xbeversdami galv\xc4\x85 visada su\xc5\xa1nyp\xc5\xa1\xc4\x8dia. Ma\xc5\xbei gandriukai prad\xc5\xbeioje kniaukia, pa\xc5\xabg\xc4\x97j\xc4\x99\xc2\xa0\xe2\x80\x93 \xc5\xa1nyp\xc5\xa1\xc4\x8dia. I\xc5\xa1 prigimties \xc5\xa1ie pauk\xc5\xa1\xc4\x8diai n\xc4\x97ra labai draugi\xc5\xa1ki savo gentainiams. Da\xc5\xbeniausiai peri pavien\xc4\x97s poros, gerokai re\xc4\x8diau peri kolonijomis. Apie 30 lizd\xc5\xb3 kolonija gyvavo Bit\xc4\x97n\xc5\xb3 kaime prie Rambyno kalno, dar didesn\xc4\x97 kolonija neseniai aptikta \xc5\xa0ilut\xc4\x97s rajone.\n_START_SECTION_\nMityba\n_START_PARAGRAPH_\nBaltasis gandras oportunistinis \xe2\x80\x9egrobuonis\xe2\x80\x9c \xe2\x80\x93 kitaip tariant, jis minta ant \xc5\xbeem\xc4\x97s vyraujan\xc4\x8diais gausiausiais, beveik vien gyv\xc5\xabnin\xc4\x97s kilm\xc4\x97s maisto objektais. Maisto ie\xc5\xa1ko tik dien\xc4\x85, da\xc5\xbeniausiai pavieniui, poromis, vienos \xc5\xa1eimos dyd\xc5\xbeio grup\xc4\x97mis dr\xc4\x97gnose pievose, balose ir ganyklose. Didesni besimaitinan\xc4\x8di\xc5\xb3 pauk\xc5\xa1\xc4\x8di\xc5\xb3 b\xc5\xabriai pasitaiko tik tokiose vietose, kur galima rasti ypa\xc4\x8d daug lengvai prieinamo maisto (pvz., \xc5\xa1vie\xc5\xbeiai nu\xc5\xa1ienautose pievose ar k\xc4\x85 tik i\xc5\xa1dirbtos \xc5\xbeem\xc4\x97s plotuose ir pana\xc5\xa1iai). \xc4\xaeprastai maitinasi netoli nuo per\xc4\x97jimo vietos. Kai maisto ie\xc5\xa1ko abu t\xc4\x97vai, stengiasi, kad lizdas b\xc5\xabt\xc5\xb3 matomas, ta\xc4\x8diau retkar\xc4\x8diais maisto ie\xc5\xa1ko ir u\xc5\xbe 3\xe2\x80\x935 km nuo lizdo. Gaudo vabzd\xc5\xbeius, kitus bestuburius, \xc5\xbeuvis, varliagyvius, ant \xc5\xbeem\xc4\x97s perin\xc4\x8di\xc5\xb3 pauk\xc5\xa1\xc4\x8di\xc5\xb3 jauniklius. Kartais ryja peles, \xc5\xbeiurkes, \xc4\xafvairius roplius, taip pat ir gyvates, neretai ki\xc5\xa1ki\xc5\xb3 jauniklius ar net \xc5\xbeebenk\xc5\xa1tis. Varl\xc4\x97s sudaro tik ne\xc5\xbeymi\xc4\x85 lesalo dal\xc4\xaf.\n_START_SECTION_\nGyvenimo tr\xc5\xabkm\xc4\x97\n_START_PARAGRAPH_\nBaltieji gandrai subr\xc4\x99sta 3-4 gyvenimo metais ir tuomet poruojasi, nors yra u\xc5\xberegistruoti anks\xc4\x8diausiai besiporuojantys nuo antr\xc5\xb3 met\xc5\xb3, o v\xc4\x97liausiai nuo septint\xc5\xb3 met\xc5\xb3 am\xc5\xbeiaus. \xc5\xbdinomas seniausias baltasis gandras \xc5\xbeieduotas \xc5\xa0veicarijoje yra sulauk\xc4\x99s 39 met\xc5\xb3 am\xc5\xbeiaus, dar kitas \xc5\xbeieduotas Pranc\xc5\xabzijoje yra i\xc5\xa1gyven\xc4\x99s 34 metus ir 10 m\xc4\x97nesi\xc5\xb3 - abu rasti negyvi.\n_START_SECTION_\nBaltieji gandrai taut\xc5\xb3 folklore\n_START_PARAGRAPH_\nLietuvoje ir Baltarusijoje baltasis gandras laikomas nacionaliniu pauk\xc5\xa1\xc4\x8diu, o Hanoveryje vykusioje pasaulin\xc4\x97je parodoje \xe2\x80\x9eExpo 2000\xe2\x80\x9c \xc5\xa1is pauk\xc5\xa1tis buvo Lenkijos talismanu. Nuo seno gerbiamas \xc5\xbemoni\xc5\xb3, laikomas sodybos, kurioje \xc4\xafsikuria, globotoju, santarv\xc4\x97s ne\xc5\xa1\xc4\x97ju. Taip pat folklore pasakojama, jog gandras atne\xc5\xa1a vaikus.\n_START_SECTION_\nBaltojo gandro lietuvi\xc5\xa1ki sinonimai\n_START_PARAGRAPH_\nPriklausomai nuo Lietuvos regiono, \xc5\xa1alyje baltasis gandras dar vadinamas \xe2\x80\x9ebusilu\xe2\x80\x9c, \xe2\x80\x9estarkumi\xe2\x80\x9c, \xe2\x80\x9egu\xc5\xbeu\xe2\x80\x9c, \xe2\x80\x9egu\xc5\xbeu\xc4\x8diu\xe2\x80\x9c, \xe2\x80\x9ebacionu\xe2\x80\x9c, o \xc5\xbeemai\xc4\x8di\xc5\xb3 kalba \xe2\x80\x93 \xe2\x80\x9ego\xc5\xbeos\xe2\x80\x9c (gu\xc5\xbeas).'